Document ID: 32011R0177

KOMISIJAS REGULA (ES) Nr. 177/2011
(2011. gada 24. februāris),
ar ko 2010./2011. tirdzniecības gadā uz laiku atliek muitas nodokļa piemērošanu noteiktu veidu labības ievedumiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 187. pantu saistībā ar tās 4. pantu,
tā kā:
(1)
Kopš 2010./2011. tirdzniecības gada sākuma labības cenu pieaugums pasaules tirgū ir bijis ārkārtīgi straujš - vēl straujāks nekā iepriekš pieredzētais cenu kāpums 2007./2008. tirdzniecības gadā. Attiecīgi, parasto kviešu cena pasaules tirgū kopš 2010. gada jūlija ir pieaugusi par 65 %. Kopš minētā datuma līdzīga tendence ir bijusi vērojama arī saistībā ar labības cenu svārstībām Savienības tirgū. Parasto kviešu cena Savienības tirgū pieauga par vairāk nekā 90 %, stabilizējoties aptuveni 280 euro apmērā par tonnu. Kas attiecas uz citas labības cenām Savienības tirgū, ir bijusi vērojama tāda pati tendence: maksa par Ruānā nogādātiem miežiem un Bordo piegādātu kukurūzu ir vairāk nekā 215 euro par tonnu. Šāda labības cenu attīstība pasaule tirgū ir lielā mērā saistīta ar ražošanas nespēju apmierināt pieprasījumu.
(2)
Atbilstoši norišu prognozēm pasaules labības tirgū līdz 2010./2011. tirdzniecības gada beigām var pieņemt, ka cenas joprojām būs augstas un ka pasaules labības krājumi 2010./2011. tirdzniecības gada beigās būs 342 miljoni tonnu, kas ir par 62 miljoniem tonnu mazāk nekā 2009./2010. tirdzniecības gada beigās.
(3)
Ar Komisijas Regulu (EK) Nr. 1067/2008 (2) zemas un vidējas kvalitātes parastajiem kviešiem tika atklāta importa kvota ar pazeminātu likmi, bet ar Komisijas Regulu (EK) Nr. 2305/2003 (3) importa kvota ar pazeminātu likmi tika atklāta lopbarības miežiem; 2010. gadā šīs kvotas tika izmantotas tikai pavisam nelielā mērā jeb attiecīgi 13 % un 5 % apmērā. Ir paredzams, ka arī turpmāk - 2011. gadā - šīs kvotas izmantos nepilnīgi, jo īpaši tāpēc, ka ES tradicionālie piegādātāji, proti, Krievija un Ukraina, ir ieviesuši eksporta ierobežojumus.
(4)
Sakarā ar to, ka cenas pasaules tirgū būs augstas līdz pat 2010./2011. tirdzniecības gada beigām, kā arī tāpēc, ka 2011. gadā ir paredzama nepilnīga importa kvotu izmantošana, piegādes Savienības tirgum 2010./2011. tirdzniecības gada pēdējos mēnešos varētu tikt traucētas. Šajā sakarā, lai būtu vienkāršāk uzturēt importa plūsmu, kas palīdz saglabāt līdzsvaru Savienības tirgū, tiek uzskatīts par piemērotu uz laiku līdz 2011. gada 30. jūnijam, kad beidzas 2010./2011. tirdzniecības gads, atlikt muitas nodokļa piemērošanu importa tarifa kvotām zemas un vidējas kvalitātes parastajiem kviešiem un lopbarības miežiem, kuras tika atklātas attiecīgi ar Regulu (EK) Nr. 1067/2008 un Regulu (EK) Nr. 2305/2003.
(5)
Tomēr nevajadzētu radīt sarežģījumus uzņēmējiem, kuri jau sākuši veikt konkrēto labības piegādi ar mērķi importēt šo labību Savienībā. Tādēļ attiecībā uz visiem produktiem, kuru piegāde ar tiešo galamērķi Savienībā ir sākusies vēlākais 2011. gada 30. jūnijā, ir jāņem vērā piegādes termiņi un jāļauj uzņēmējiem nogādāt un laist brīvā apgrozībā to labību, uz kuru attiecas šajā regulā paredzētie noteikumi par muitas nodokļa piemērošanas pārtraukšanu. Turklāt ir arī jānosaka, kāds pierādījums jāiesniedz, lai apliecinātu piegādi ar tiešu galamērķi Savienībā, kā arī datumu, kad minētā piegāde sākusies.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
1. Attiecībā uz visiem ievedumiem, kurus veic atbilstīgi tarifa kvotām ar pazeminātu likmi, kas atklātas ar Regulām (EK) Nr. 1067/2008 un (EK) Nr. 2305/2003, 2010./2011. tirdzniecības gadā pārtrauc piemērot importa tarifa kvotas produktiem ar KN kodu 1001 90 99, izņemot augstākā labuma produktus, kā definēts Komisijas Regulas (EK) Nr. 642/2010 (4) II pielikumā, un produktiem ar KN kodu 1003 00.
2. Ja šā panta 1. punktā minēto labības produktu piegādes tiešais galamērķis ir Savienība un ja piegādāšana sākusies vēlākais 2011. gada 30. jūnijā, tad, attiecīgos produktus laižot brīvā apgrozībā, šīs regulas noteikumi par muitas nodokļa piemērošanas pārtraukšanu paliek spēkā.
Pierādījumu par piegādi ar tiešu galamērķi Savienībā un par šīs piegādes sākuma datumu kompetentajām iestādēm iesniedz, pamatojoties uz pārvadājuma dokumenta oriģinālu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro līdz 2011. gada 30. jūnijam.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 24. februārī

Labels: 3
17
5